CELEX: 62021CN0551
Language: el
Date: 2021-09-07 00:00:00
Title: Υπόθεση C-551/21: Προσφυγή της 7ης Σεπτεμβρίου 2021 — Επιτροπή κατά Συμβουλίου

15.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 462/27
            
         
      Προσφυγή της 7ης Σεπτεμβρίου 2021 — Επιτροπή κατά Συμβουλίου
      (Υπόθεση C-551/21)
      (2021/C 462/32)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: A. Bouquet, B. Hofstötter, Θ. Ραμόπουλος, A. Stobiecka-Kuik)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να ακυρώσει το άρθρο 2 της αποφάσεως (ΕΕ) 2021/1117 (1) του Συμβουλίου, της 28ης Ιουνίου 2021, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου για την εφαρμογή της συμφωνίας σύμπραξης στον τομέα της αλιείας μεταξύ της Δημοκρατίας της Γκαμπόν και της Ευρωπαϊκής Κοινότητας (2021-2026), καθώς και τον ορισμό από το Συμβούλιο, διά του Προέδρου του, του Πρέσβη της Πορτογαλίας ως αρμόδιου για την υπογραφή του πρωτοκόλλου, στην οποία προέβη το πρόσωπο αυτό στις 29 Ιουνίου 2021, και
               
            
                  —
               
               
                  να καταδικάσει το Συμβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με τον πρώτο και κύριο λόγο ακυρώσεως η Επιτροπή υποστηρίζει ότι το Συμβούλιο, αφενός, παραβίασε τις εξουσίες εξωτερικής εκπροσώπησης που ανατίθενται στην Επιτροπή υπό το άρθρο 17 ΣΛΕΕ, σε συνδυασμό με τη διοργανική ισορροπία και την αρχή της ανάθεσης εξουσιών στα θεσμικά όργανα, όπως εκτίθεται στο άρθρο 13, παράγραφος 2, ΣΕΕ και, αφετέρου, παρέβη την απαίτηση περί ενότητας της εξωτερικής εκπροσώπησης που απορρέει από την αρχή της καλόπιστης συνεργασίας μεταξύ της Ευρωπαϊκής Ένωσης και των κρατών μελών. Η Επιτροπή ισχυρίζεται, κατά πρώτον, ότι το Συμβούλιο υπέπεσε σε νομικό σφάλμα καθόσον παραβίασε τα θεσμικά προνόμια της Επιτροπής, θεσπίζοντας το άρθρο 2 της αποφάσεως (ΕΕ) 2021/1117 του Συμβουλίου, της 28ης Ιουνίου 2021, όπως τροποποιήθηκε, και ορίζοντας διά του Προέδρου του, βάσει της διατάξεως αυτής, τον Πρέσβη της Πορτογαλίας ως πρόσωπο αρμόδιο να υπογράψει εξ ονόματος της Ένωσης (και δη κατ’ αποκλειστικότητα) το πρωτόκολλο για την εφαρμογή της συμφωνίας με τη Δημοκρατία της Γκαμπόν αντί της Επιτροπής. Κατά δεύτερον, η Επιτροπή υποστηρίζει ότι το Συμβούλιο, πράττοντας τούτο, προκάλεσε σύγχυση μεταξύ των εξωτερικών εταίρων της Ένωσης ως προς το ποιο θεσμικό όργανο της Ένωσης είναι επιφορτισμένο με την εξωτερική εκπροσώπησή της δεδομένου ότι ανέθεσε την εκ περιτροπής Προεδρία του Συμβουλίου στον Πρέσβη της Πορτογαλίας, με αποτέλεσμα να γεννηθούν αμφιβολίες σε σχέση με τη νομική φύση των εξουσιών της Ένωσης στους τομείς αρμοδιότητάς της να συνάψει διεθνείς συμφωνίες ως υποκείμενο διεθνούς δικαίου με πλήρη νομική προσωπικότητα και όχι ως εκπρόσωπος των κρατών μελών. Πράττοντας τούτο, το Συμβούλιο υπονόμευσε την αποτελεσματικότητα, αξιοπιστία και φήμη της Ένωσης στο διεθνές επίπεδο.
      Με τον δεύτερο λόγο ακυρώσεως η Επιτροπή υποστηρίζει ότι το Συμβούλιο, αφενός, παρέβη την υποχρέωση αιτιολογήσεως και την απαίτηση δημοσιότητας που προβλέπονται στα άρθρα 296 και 297 ΣΛΕΕ και, αφετέρου, παραβίασε την αρχή της καλόπιστης συνεργασίας μεταξύ των θεσμικών οργάνων που κατοχυρώνεται στο άρθρο 13, παράγραφος 2, ΣΕΕ. Η Επιτροπή ισχυρίζεται, κατά πρώτον, ότι το Συμβούλιο δεν αιτιολόγησε την απόφασή του να ορίσει τον Πρέσβη της Πορτογαλίας ως αρμόδιο για την υπογραφή του πρωτοκόλλου εξ ονόματος της Ένωσης, παρέλειψε δε να δημοσιοποιήσει την απόφασή του αυτή μέσω δημοσιεύσεως ή κοινοποιήσεώς της στην Επιτροπή, και, κατά δεύτερον, ότι το Συμβούλιο παρέλειψε να διαβουλευθεί με την Επιτροπή σχετικά με την πρόθεσή του να ορίσει τον Πρέσβη της Πορτογαλίας ως αρμόδιο για την υπογραφή του πρωτοκόλλου εξ ονόματος της Ένωσης.
      
         (1)  ΕΕ 2021, L 242, σ. 3.